text: Samlede 10 ton skrald: Med Nukis hjælp blev Aabenraa danmarksmester
  08 maj 2018 kl. 09.48
  Se, hvor meget affald der er blevet indsamlet i din kommune til den årlige affaldsindsamling.
  11-årige Nuki Andresen var sidst i april med til at gøre gaderne i Padborg skønnere.
  Han samlede skrald sammen med sine klassekammerater fra Lyreskovskolen i Padborg som en del af Danmarks Naturfredningsforenings årlige affaldsindsamling.
  - Det er vigtigt, vi samler skrald, så det ikke ender ude i havet alt sammen, sagde Nuki Andresen dengang til TV SYD.
  Og med de ihærdige elevers hjælp lykkedes det Aabenraa at slå samtlige andre kommuner i Danmark.
  I Aabenraa Kommune blev der i alt samlet 10.285 kilo affald. Nummer to og tre på listen er Ballerup og København, der samlede henholdsvis 7.562 kilo og 6.910 kilo.
  Her i grænselandet er det ikke nogen hemmelighed, at pantfrie dåser fra Tyskland af og til ender i grøftekanten.
  Derfor blev Aabenraa også den absolutte højdespringer i kategorien indsamlede dåser. 10.492 blev det til. Og det er næsten dobbelt så mange, som der blev fundet i naturen og på gader og stræder i Viborg Kommune, hvor borgerne samlede 5.415 dåser sammen.
  Affaldsindsamlingen foregik over hele landet søndag den 22. april, og i ugen op til gik 100.000 skoleelever på jagt efter skrald.
  Det resulterede i fyldte skraldesække på i alt 163 ton på landsplan og ikke færre end 102.436 dåser. Syddanmark var igen i år højdespringer på de pantfrie dåser. Her blev samlet 27.938 pantfrie dåser og 6.136 dåser med pant.
  Herunder kan du få overblikket over alle kommunerne i vores område.
  
  